b'\n_START_ARTICLE_\nSenasis Leveno universitetas\n_START_SECTION_\nIstorija\n_START_PARAGRAPH_\nLeveno universitetas \xc4\xafsteigtas Brabanto kunigaik\xc5\xa1\xc4\x8dio \xc5\xbdano Burgundie\xc4\x8dio (1403-1427 m.) pra\xc5\xa1ymu popie\xc5\xbeiaus Martyno V 1425 m. gruod\xc5\xbeio 9 d. suteikta bule. I\xc5\xa1 prad\xc5\xbei\xc5\xb3 tur\xc4\x97jo Men\xc5\xb3, Dviej\xc5\xb3 teisi\xc5\xb3 ir Medicinos fakultetus. Pirmuosius d\xc4\x97stytojus atsiunt\xc4\x97 Pary\xc5\xbeiaus universitetas ir Kelno universitetas. Pirmasis rektorius Gijomas Nefas. Pirmosios paskaitos \xc4\xafvyko 1426 m. rugs\xc4\x97jo 1 d. 1431 m. Brabanto ir Burgundijos kunigaik\xc5\xa1tis Pilypas Gerasis papra\xc5\xa1\xc4\x97 popie\xc5\xbeiaus Eugenijaus IV leisti atidaryti Teologijos fakultet\xc4\x85. Sutikimas gautas 1432 m._NEWLINE_1517 m. Erazmo Roterdamie\xc4\x8dio patarimu Jeronimas Busleidenas universitete atidar\xc4\x97 pirm\xc4\x85j\xc4\x85 Europoje Trij\xc5\xb3 kalb\xc5\xb3 kolegij\xc4\x85, kurioje buvo d\xc4\x97stoma lotyn\xc5\xb3, graik\xc5\xb3 ir hebraj\xc5\xb3 kalba. 1540 m. pirmasis universiteto matematikos profesorius Gema Frizijus universitete \xc4\xafdieg\xc4\x97 heliocentrizm\xc4\x85. 1636 m. atidaryta centrin\xc4\x97 biblioteka. 1687 m. pranc\xc5\xabz\xc5\xb3 kalba prad\xc4\x97ta d\xc4\x97styti chemija. 1775 m. prad\xc4\x97ti naudoti pirmieji spausdinti vadov\xc4\x97liai. 1786 m. atskirtas teologijos fakultetas tapo generaline seminarija. 1788 m. prad\xc4\x97ta universiteto pertvarka, Men\xc5\xb3, Medicinos ir Teis\xc4\x97s fakultetai perkeliami \xc4\xaf Briusel\xc4\xaf, bet po 1797 m. Kampo-Formijo taikos, kuria Austrijos imperijos valdos atiteko Pranc\xc5\xabzijai, senasis universitetas Direktorijos \xc4\xafsaku buvo u\xc5\xbedarytas. _NEWLINE_1815-1832 m. Nyderland\xc5\xb3 Jungtin\xc4\x97je Karalyst\xc4\x97je veik\xc4\x97 Luveno valstybinis universitetas. 1834 m. lapkri\xc4\x8dio 8 d. Maline \xc4\xafsteigtas Leveno universitetas d\xc4\x97stom\xc4\x85ja pranc\xc5\xabz\xc5\xb3 kalba, kuris netrukus buvo perkeltas \xc4\xaf senojo universiteto r\xc5\xabmus. Nuo 1890 m. universitete gal\xc4\x97jo studijuoti ir moterys. Nuo 1930 m. jame d\xc4\x97styta ir oland\xc5\xb3 kalba. Per Pirm\xc4\x85j\xc4\xaf ir per Antr\xc4\x85j\xc4\xaf pasaulinius karus sudeg\xc4\x97 tuomet viena did\xc5\xbeiausi\xc5\xb3 pasaulyje universiteto biblioteka. 1914 m. rugpj\xc5\xab\xc4\x8dio 2 d. sudeg\xc4\x97 300 000 tom\xc5\xb3 sen\xc5\xb3 knyg\xc5\xb3, 1940 m. \xe2\x80\x93 apie 900 000 saugojimo vienet\xc5\xb3. Po 1968 m. student\xc5\xb3 riau\xc5\xa1i\xc5\xb3 Leveno universitetas skilo \xc4\xaf flamandi\xc5\xa1k\xc4\x85j\xc4\xaf ir pranc\xc5\xabzi\xc5\xa1k\xc4\x85j\xc4\xaf. Flamandi\xc5\xa1kasis Leveno universitetas liko senosiose patalpose, pranc\xc5\xabzakalbis Luveno kataliki\xc5\xa1kasis universitetas (UCL) \xc4\xafsik\xc5\xabr\xc4\x97 Naujajame Luvene.\n_START_SECTION_\nUniversiteto \xc5\xbemon\xc4\x97s\n_START_PARAGRAPH_\nUniversitete d\xc4\x97st\xc4\x97: Adrianas Floriszonas (1459-1523 m., popie\xc5\xbeius Adrianas VI), matematikas Gema Frizijus, jansenizmo pradininkas Kornelijus Jansenas, filologas ir humanistas Justas Lipsijus, _NEWLINE_Universitete studijavo: geografas Gerardas Merkatorius, lingvistas Kornelijus Kilianas, anatomas Andrius Vezalijus, ispan\xc5\xb3 filosofas ir pedagogas Chuanas Lujis Vyvas,\n_START_SECTION_\nLietuviai\n_START_PARAGRAPH_\nXVI a. \xe2\x80\x93 XVII a. pra\xc5\xbeioje universitete studijavo student\xc5\xb3 i\xc5\xa1 Lietuvos Did\xc5\xbeiosios Kunigaik\xc5\xa1tyst\xc4\x97s, tarp j\xc5\xb3 \xe2\x80\x93 Abraomas Kulvietis.'